

 **REPUBLIKA HRVATSKA**

**VA RAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA: 363-04/22-01/15**

**URBROJ: 2186-3-02-22-1**

**Cestica, 06.09.2022.**

Na temelju članka 9. Zakona o pogrebničkoj djelatnosti (“Narodne novine” br. 36/15 i 98/19) i članka 28. Statuta Općine Cestica (Službeni vjesnik Varaždinske županije 13/21) Općinsko vijeće Općine Cestica na 9. sjednici održanoj dana 06. rujna 2022. god. donijelo je

**ODLUKU**

**o određivanju poslova prijevoza pokojnika koji se financiraju**

 **iz Proračuna Općine Cestica**

Članak 1.

Ovom Odlukom određuju se poslovi prijevoza pokojnika koji se financiraju iz Proračuna Općine Cestica, te uvjeti za obavljanje navedenih poslova.

Članak 2.

Pod poslovima prijevoza pokojnika podrazumijeva se preuzimanje i prijevoz umrle osobe ili posmrtnih ostataka od mjesta smrti do nadležne patologije ili sudske medicine, za koje nije moguće utvrditi uzrok smrti bez obdukcije, prijevoz pokojnika kojima se ne može utvrditi identitet (nepoznatih osoba) i prijevoz pokojnika bez nasljednika. Prijevoz pokojnika obavlja se po nalogu dežurnog mrtvozornika. Pogrebnik kojem se povjere poslovi prijevoza pokojnika osigurava dežurstvo 0-24 sata svakog dana.

Članak 3.

Troškove preuzimanja i prijevoza umrle osobe na obdukciju snosit će Općina Cestica temeljem ispostavljenog računa. Troškove iz stavka 1. ovog članka Općina snosi pod slijedećim uvjetima:

* da se umrla osoba ili posmrtni ostaci osobe nalaze na području općine Cestica
* da preuzimanje i prijevoz umrle osobe obavlja pogrebnik koji s Općinom Cestica ima zaključen Ugovor o obavljanju tih poslova,
* da je pogrebnik uz račun priložio popratnicu za obdukciju izdanu od mrtvozornika nadležnog za područje općine Cestica,
* da jedinične cijene iz računa odgovaraju cjeniku usluga koji je prilog i sastavni dio ugovora obavljanju poslova.

Članak 4.

Poslovi prijevoza pokojnika iz članka 2. ove Odluke dodjeljuju se fizičkoj ili pravnoj osobi nakon provedenog javnog natječaja pod slijedećim uvjetima:

* ponuditelj mora dokazati da je pravna osoba ili fizička osoba obrtnik registrirana za obavljanje prijevoza pokojnika što dokazuje izvatkom iz sudskog odnosno obrtnog registra,
* ponuditelj mora dostaviti presliku rješenja o ispunjenju uvjeta za obavljanje pogrebničke djelatnosti,
* ponuditelj mora dostaviti presliku prometne knjižice vozila da ima na raspolaganju (u vlasništvu ili zakupu) najmanje jedno pogrebno vozilo,
* ponuditelj mora dostaviti izjavu o ispunjavanju kadrovskih i tehničkih uvjeta u kojoj se pojedinačno navode kadrovski i drugi kapaciteti kojima pogrebnik raspolaže, a kojom dokazuje da je kadrovski i tehnički ekipiran na način da pozive mrtvozornika može primati tijekom 24 sata svakog dana i da može mrtvu osobu preuzeti najkasnije u roku od dva sata od prijema poziva
* ponuditelj mora dokazati da je ispunio obvezu plaćanja svih dospjelih poreznih obveza i obveza za mirovinsko i zdravstveno osiguranje potvrdom ne starijom od 30 dana od dana objave natječaja
* ponuditelj mora dokazati da je ispunio sve obveze prema Općini Cestica
* ponuditelj mora dostaviti uvjerenje o nekažnjavanju odnosno uvjerenje o neizricanju prekršajne kazne, čime dokazuje da pogrebnik fizička osoba ili odgovorna osoba u pravnoj osobi nisu pravomoćno osuđeni za kaznena djela i prekršaje iz članka 13. Zakona o pogrebničkoj djelatnosti.

Osim navedenog, u postupku prikupljanja ponuda može se tražiti i druga dokumentacija sukladno propisima koji reguliraju provedbu postupka javne nabave. Način i rokovi plaćanja određuju se ugovorom.

Članak 5.

Javni natječaj za obavljanje poslova prijevoza pokojnika iz članka 2. ove Odluke raspisuje općinski načelnik. Javni natječaj iz prethodnog stavka ovog članka objavljuje se na službenoj stranici Općine Cestica. Općinski načelnik imenuje povjerenstvo za provedbu natječaja od tri člana. Povjerenstvo za provedbu natječaja izrađuje dokumentaciju za nabavu, otvara ponude i predlaže načelniku najpovoljnijeg ponuditelja.

Članak 6.

 Nakon provedenog postupka, na prijedlog Povjerenstva, općinski načelnik donosi odluku o izboru ponuditelja kojem će povjeriti obavljanje poslova prijevoza pokojnika. Najpovoljnijim ponuditeljem za obavljanje poslova prijevoza pokojnika smatrat će se ponuditelj, koji uz ispunjenje svih uvjeta iz natječaja ponudi ukupno najnižu cijenu. Protiv odluke o odabiru najpovoljnijeg ponuditelja žalba nije dopuštena, ali se može pokrenuti Upravni spor.

Članak 7.

Ugovor o povjeravanju poslova prijevoza pokojnika zaključuje se na vrijeme od 2 godine, a njegov sastavni dio je cjenik usluga najpovoljnijeg ponuditelja. Općina Cestica će raskinuti ugovor o povjeravanju poslova prijevoza i prije isteka roka na koji je isti zaključen u slučaju da pogrebnik ne obavlja svoje poslove u skladu sa zaključenim ugovorom ili u slučaju da prestane ispunjavati uvjete za obavljanje pogrebničke djelatnosti. Odluku o raskidu donosi općinski načelnik. Istovremeno s raskidom ugovora, općinski načelnik će pokrenuti postupak natječaja za odabir novog pogrebnika koji će obavljati poslove prijevoza pokojnika.

Članak 8.

Ova Odluka stupa na snagu osmog dana od dana objave u Službenom vjesniku Varaždinske županije.

Predsjednik Općinskog vijeća:

 Darko Majhen, mag.pol.